АҞӘА, лаҵара 6 - Sputnik. Аԥхынразы жәанызқь шьаҭа ашәҭқәа еиҭарҳараны иҟоуп Аҟәа ҳәа аанацҳауеит ақалақь Ахадара асаит.
Ашәҭқәа реиҭаҳара иалагахьеит асасааирҭа "Абхазия" аҿаԥхьа, Амҳаџьырқәа рыԥшаҳәаҟны, Марр имҩаҿы. Иара убасгьы Аԥсуа драматә театр аҿаԥхьа ашәҭқәа реиҭаҳара мҩаԥгахоит.
"Уажәы уа аӡын еиҭаҳҳаз ашәҭқәа шәҭуеит, убри азы урҭ макьаназ ҳрыламкьысырц ҳаӡбеит", - иҳәоит Акоммуналтә усбарҭа аиҳабы Дмитри Аҳәба.
Акоммуналтә маҵзура "Ариаҵәаратә нхамҩа" аусзуҩцәа асезон зегьы ашәҭқәа хылаԥшра рырҭалоит.